ธปท.เผยภาวะศก.เดือนก.พ.ดีขึ้น
ธปท.เผยภาวะเศรษฐกิจเดือนก.พ.ฟื้นตัวช้าแต่เริ่มมีปัจจัยดีจากการใช้จ่ายภาครัฐที่เร่งขึ้นทำให้ความเชื่อมั่นนักลงทุนปรับดีขึ้น
31 มี.ค. 2558

ธปท.เผยภาวะเศรษฐกิจเดือนก.พ.ฟื้นตัวช้าแต่เริ่มมีปัจจัยดีจากการใช้จ่ายภาครัฐที่เร่งขึ้นทำให้ความเชื่อมั่นนักลงทุนปรับดีขึ้น 
นางรุ่ง มัลลิกะมาส ผู้อำนวยการอาวุโส ฝ่ายนโยบายเศรษฐกิจการเงิน ธนาคารแห่งประเทศไทย (ธปท.) กล่าวว่า ภาวะเศรษฐกิจในเดือนก.พ.ที่ผ่านมายังเป็นการฟื้นตัวที่เป็นไปอย่างช้าๆ  การใช้จ่ายภาคเอกชนขยายตัวติดลบ 2.6% ต่อเนื่องจากเดือนก่อนที่ติดลบ 1 % เมื่อเทียบกับระยะเดียวกันปีก่อน เนื่องจากครัวเรือนและธุรกิจยังคงระมัดระวังการใช้จ่าย เพราะกำลังซื้อของเกษตรกรอยู่ในระดับต่ำ รายได้ครัวเรือนนอกภาคเกษตรทรงตัว และภาระหนี้อยู่ในระดับสูง
ทั้งนี้ ล่าสุดหนี้ครัวเรือนต่ออัตราการตัวทางเศรษฐกิจ (จีดีพี) เพิ่มขึ้นจาก 84.7% ในไตรมาส 3 ปี 2557 เป็น 85.9% ในไตรมาส 4 ปี2557  
นางรุ่ง กล่าวว่า ด้านการใช้จ่ายของภาครัฐใกล้เคียงกับเดือนก่อน แต่เริ่มเห็นเม็ดเงินเบิกจ่ายภาครัฐเริ่มสูงกว่าค่าเฉลี่ยในช่วง 2 ปีที่ผ่านมาส่งผลดีต่อความเชื่อมั่นนักลงทุน เห็นได้จากความเชื่อมั่นในระยะ 3 เดือนข้างหน้าปรับดีขึ้น โดยการลงทุนภาคเอกชนขยายตัว 0.5% จากติดลบ 0.3% เมื่อเทียบกับระยะเดียวกันปีก่อน ส่วนการส่งออกยังมีแนวโน้มที่จะขยายตัวได้ตามภาวะเศรษฐกิจโลกที่ดีขึ้นจากปีก่อน ขณะที่ภาคการท่องเที่ยวขยายตัวดีต่อเนื่องและเป็นแรงขับเคลื่อนเศรษฐกิจที่สำคัญ
“ส่วนอัตราเงินเฟ้อทั่วไปถึงจะติดลบเป็นเดือนที่ 2 ของปี แต่ยังไม่ใช่ภาวะเงินฝืด และแม้ว่ารายได้ภาคการเกษตรจะลดลงก็ไม่ใช่ปัจจัยเร่งให้เกิดเงินฝืด เพราะถึงคนจะประหยัดเงินที่เหลือจากราคาน้ำมันที่ลดลง ใช้จ่ายอย่างระวัง แต่ผู้บริโภคไม่ได้ถึงขั้นกังวลก็ยังใช้จ่ายปกติในสิ่งที่จำเป็น” นางรุ่งกล่าว